বিজয়া সম্মিলনীর মঞ্চে কেঁদে ফেললেন রাজ্যের মন্ত্রী স্বপন দেবনাথ

পূর্ব বর্ধমান: কালনা (Kalna) এক নম্বর ব্লকের মধুপুর কমিউনিটি হলে শনিবার সন্ধ্যায় অনুষ্ঠিত হল তৃণমূল কংগ্রেসের (TMC) বিজয়া সম্মেলন (Bijoya Sammelon)। এই অনুষ্ঠানের মঞ্চেই আবেগঘন মুহূর্তের সাক্ষী রইলেন উপস্থিত তৃণমূল কর্মী-সমর্থকরা, রাজ্যের প্রাণী সম্পদ উন্নয়ন দপ্তরের মন্ত্রী স্বপন দেবনাথ হঠাৎই কেঁদে ফেললেন বক্তৃতার মাঝখানে।

এইদিন দলের পক্ষ থেকে ১৯৯৮ সালে তৃণমূল কংগ্রেস প্রতিষ্ঠার সময়কার পুরনো কর্মীদের সংবর্ধনা জানানো হয়। সেই পুরনো সহযোদ্ধাদের এক মঞ্চে দেখে আবেগে ভেসে যান মন্ত্রী। পাশে থাকা কর্মীরা তখন তাঁকে ধরে সামলান।

আরও পড়ুন: শান্তিপুরে মহিলাকে মারধর ও ফোন ছিনতাইয়ের ঘটনায় তুমুল বিতর্ক, দেখুন কী অবস্থা

স্বপন দেবনাথ বলেন, “সিপিএমের হার্মাদদের সঙ্গে লড়াই করে আমরা দলকে ক্ষমতায় এনেছি। আজ সেইসব সহযোদ্ধাদের একসঙ্গে দেখে চোখে জল চলে এল।”

তবে এখানেই থামেননি মন্ত্রী। রাজনৈতিক কটাক্ষে বলেন, “সিপিএম যেভাবে কোটো বাজিয়ে টাকা তুলত, আজ বিজেপিও একই পথে হাঁটছে। রাম-বাম — দু’জন এক।” এই মন্তব্য ঘিরে রাজনৈতিক তরজা ছড়িয়েছে জেলা জুড়ে। পাল্টা জবাব দিয়ে বিজেপি নেতা সুভাষ পাল বলেন, “মানুষের কাজ করতে গেলে যদি বিজেপি কর্মীরা সাহায্য চায়, তাতে অন্যায় কোথায়? তৃণমূলের মতো আমরা চাকরি, বালি, গরু চুরি করি না।”

পরিশেষে সংবাদমাধ্যমের মুখোমুখি হয়ে মন্ত্রী স্বপন দেবনাথ জানান, “১৯৯৮ সালের কঠিন সময়ে যারা তৃণমূলের পাশে ছিল, তাঁদের ৯০ শতাংশ মানুষকে আজ একসঙ্গে দেখে আমি আবেগতাড়িত হয়ে পড়েছিলাম। তাই চোখে জল এসে গিয়েছিল।”